# Club Joventut Badalona (femení)

El Club Joventut Badalona Femení és un equip de bàsquet femení. És la secció femenina del Club Joventut Badalona, i la temporada 2024-25 jugarà a la Lliga Femenina Endesa després de guanyar el playoff d'ascens en el mes de maig de 2024.

## Història

L'equip femení va començar a disputar partits oficials als anys 40, debutant en competició la temporada 1943-44 a la segona categoria del Campionat de Catalunya. La temporada següent s'unifiquen totes dues categories en un sol grup de primera i el Joventut jugarà per primera vegada a la primera categoria, la catalana, ja que durant aquests anys encara no existia cap competició superior. Els anys següents el bàsquet femení perd força arreu, principalment degut a que les jugadores, a instàncies de la Secció Femenina, foren obligades a fer el Servicio Social per legalitzar les fitxes federatives.
No va ser fins als 50, gràcies a l'impuls de Pere Gol, que l'equip femení de la Penya va començar a competir de manera regular. Gol introdueix novament el bàsquet femení a la Penya el 1956, i un any més tard comença a competir novament. La temporada 1963-64 el Joventut es proclama campiones de la segona divisió nacional, i la temporada següent participa per primera vegada a la primera categoria de la Lliga espanyola de bàsquet femenina, creada un any abans. S'hi va mantenir a la màxima categoria fins al 1971, quan no va poder mantenir-la per la falta de recursos econòmics, fet que succeiria en més d'una ocasió.
L'equip va tornar a assolir l'ascens a la màxima categoria el 1982, però va haver de renunciar per problemes econòmics abans d'iniciar-se la competició. El mateix tornà a succeir l'estiu de 1988.
L'any 2020 ascendeix a la Lliga Femenina Challenge, la segona categoria nacional. La temporada 2022-23 l'equip de Jordi Vizcaino es classifica per disputar la fase d'ascens a la Lliga Femenina però quedà eliminada als quarts de final davant La Cordà de Paterna, l'equip filial del València Basket. La temporada següent torna a classificar-se pel play-off d'ascens, arriba a la final a quatre i derrota a la final al CAB Estepona, equip anfitrió, assolint així l'ascens per jugar la temporada 2024-25 a la Lliga Femenina Endesa.

## Plantilla

Temporada 2024-25 :
| # | Jugadora | Posició | Alçada | Club de procedència | Temporades al primer equip |
| 4 | Elise Ramette | Base | 1,77 | Cadí La Seu | 1 |
| 5 | Laura Piera | Base | 1,74 | Grand Canyon | 4 |
| 6 | Helena López | Escorta | 1,66 | Embutidos Pajariel Bembibre PDM | 2 |
| 9 | Iris Vennema | Aler | 1,86 | Azul Marino Viajes Mallorca | 1 |
| 10 | Inés Santibáñez | Base | 1,72 | Vantage Towers Alcobendas | 2 |
| 11 | Deva Bermejo | Base | 1,66 | Barça CBS | 2 |
| 12 | Alima Dembelé | Pivot | 1,86 | IDK Euskotren | 2 |
| 14 | Mariam Coulibaly | Pivot | 1,92 | IDK Euskotren | 1 |
| 21 | Rebeca Cotano | Aler pivot | 1,86 | Hozono Global Jairis | 2 |
| 23 | Serena-Lynn Geldof | Pivot | 1,96 | Casademont Zaragoza | 1 |
| 00 | Delicia Washington | Escorta | 1,78 | IDK Euskotren | 1 |
* El fons verd indica que la jugadora s'ha incorporat al primer equip aquesta temporada

### Equip tècnic

Club Joventut Badalona: equip tècnic 2024-25 :
| Membre | Funció |
| Jordi Vizcaino | Entrenador |
| Miquel Calderón | Entrenador ajudant |
| Kim Gispert | Entrenador ajudant |
| Santi Guillen | Delegat |
| Joan Fuster | Preparadora física |

## Referències

* 1 2 «El Joventut de Badalona asciende a la Liga Femenina». Mundo Deportivo, 05-05-2024 [Consulta: 6 maig 2024].
* ↑ E. S. «La Copa "Solidaridad Nacional"» (en castellà). El Mundo Deportivo, 29-09-1943 [Consulta: 16 gener 2024].
* ↑ «La Federación Catalana establece el balance de la temporada». El Mundo Deportivo, 21-07-1944 [Consulta: 16 gener 2024].
* ↑ «basquetbol». Enciclopèdia de l'esport català. Barcelona: Grup Enciclopèdia Catalana.
* ↑ Ballesteros, Xavi «Badalona, el bàsquet com a estil de vida». L'esportiu, 01-08-2010 [Consulta: 16 gener 2024].
* ↑ «Torneo femenino de promoción a Primera División». Revista de Badalona, 23-05-1964 [Consulta: 16 gener 2024].
* ↑ Soler, Toni. La Penya en 75 paraules. 1a. ed.. Barcelona: Viena, 2006. ISBN 84-8330-379-5.
* ↑ Román, Jorge «Joventut-Parera, a primera femenina». El Mundo Deportivo, 20-05-1982 [Consulta: 26 gener 2025].
* ↑ Coves, Josep Anton «El bàsquet femení en el Joventut». Revista de Badalona, 05-01-1983 [Consulta: 21 juliol 2024].
* ↑ «Se acaba el sueño del ascenso». Penya.com, 22-04-2023 [Consulta: 16 gener 2024].